Радий Хәбиров физкультура-һауыҡтырыу комплексында тәү сиратта балалар шөғөлләнергә тейеш тине. Хакимиәт башлығы Дамир Мостафин әйтеүенсә, районда балалар өсөн бөтә секциялар һәм түңәрәктәр бушҡа ойошторола. Яңы комплексты иһә балалар ҙа, ололар ҙа түҙемһеҙләнеп көтә. Ике йылдан район үҙәгендә шулай уҡ ябыҡ типтағы боҙ майҙансығы барлыҡҡа киләсәк. Яһалма боҙ менән ҡапланасаҡ майҙанда йәш хоккейсылар йыл әйләнәһенә шөғөлләнә аласаҡ. Радий Хәбиров «Ыласын» спорт һарайында булғандан һуң шундай фекерен еткерҙе. Бында «Дим» хоккей клубы эшләп килә, унда 120 бала шөғөлләнә. Дөйөм алғанда Әлшәй районында хоккей менән 500 үҫмер мауыға, белем биреү мәктәптәре эргәһендә 23 хоккей майҙансығы эшләп килә. Әммә шарттар булмағас, спорттың был төрө менән йылына 4 ай ғына шөғөлләнә.